SKRIFTLIG FORESPØRGSEL E-1284/01

af Theresa Villiers (PPE-DE) til Kommissionen

(3. maj 2001)

Om: Direkte EU-beskatning

Den belgiske premierminister, Guy Verhofstadt, har for nylig opfordret til direkte EU-beskatning af alle borgere. Dette synspunkt støttes af den belgiske finansminister, Didier Reynders, som den 26. marts 2001 på et belgisk formandskabsseminar anførte, at Verhofstadt ville have mulighed for at rejse dette spørgsmål på Rådets møde i december i Laeken.

Budgetkommissær Michaele Schreyer har til den danske avis Politikken i marts oplyst, at hun mente, at det var en god idé, og fandt, at det ville gøre EU-politikerne mere ansvarlige over for borgerne. Hun foreslog, at en skat kunne tage form af en skat på renter fra opsparing placeret i et andet land, eller at det kunne være en EU-CO2-skat, og tilføjede, at kommissionsformand Prodi også var interesseret i denne idé.

1. Kommissionen bedes venligst oplyse, om den har nogen planer om at indføre en sådan beskatning af EU-borgerne i nogen af de beskrevne former eller i nogen anden form?

2. Kommissionen bedes bedes venligst oplyse, om den har drøftet dette emne på interne møder eller med medlemmer af den belgiske regering?

3. Deler Kommissionen budgetkommissærens opfattelse af, at en sådan skat ville gøre politikerne mere ansvarlige over for borgerne?

4. Hvilken holdning vil Kommissionen indtage i optakten til decembermødet i Laeken, hvor direkte EU-beskatning kunne komme på dagsordenen?

Svar afgivet på Kommissionens vegne af Michaele Schreyer

(31. juli 2001)

I fortsættelse af de drøftelser, der fandt sted inden for rammerne af Agenda 2000, vedtog Rådet den 29. september 2000 en ny afgørelse om ordningen for De Europæiske Fællesskabers egne indtægter (2000/597/EF, Euratom). Afgørelsen træder i kraft, når ratifikationsproceduren i de nationale parlamenter er afsluttet.

I artikel 9 i denne afgørelse fastsættes det, at Kommissionen inden 1. januar 2006 skal iværksætte en generel undersøgelse af ordningen med egne indtægter, om nødvendigt fulgt op af passende forslag, som tager hensyn til alle relevante forhold, herunder mulighederne for at ændre strukturen i de egne indtægter ved skabelse af nye autonome egne indtægter. I en udtalelse, der er knyttet til afgørelsen, forpligter Kommissionen sig på anmodning af Europa-Parlamentet til at fremlægge resultaterne af denne revision inden udgangen af 2004.

En af målsætningerne kunne være at erstatte den eksisterende finansiering af EU's budget med en eller flere europæiske skatter uden at pålægge EU-borgerne supplerende økonomiske byrder. Kommissionen hilser derfor alle forslag fra medlemsstaterne velkommen, som kan være med til at fremme drøftelsen af disse spørgsmål, f.eks. de bemærkninger, som den belgiske premierminister kom med for nylig vedrørende Det Europæiske Råds møde i Laeken, som det ærede medlem henviser til. Europa-Parlamentet gav udtryk for et lignende synspunkt i sin betænkning af 5. juli om situationen vedrørende Den Europæiske Unions egne indtægter i 2001.

Kommissionen har formelt i den nuværende fase ikke fremsat specifikke forslag. Der kan finde udvekslinger af synspunker og oplysninger vedrørende dette emne sted inden for rammerne af de sædvanlige kontakter mellem Kommissionen og myndighederne i den medlemsstat, der har formandskabet i Rådet.